"UKasukuwere Usethethe Isandla Sika Chombo Sokuxotsha oMeya"
Owayephethe sikhundla sinye sokuba ngumphathintambo wezabelo,u Dr Ignatious Chombo, wenza okufanayo, ehlukuluza ama councillors ebandla le MDC ngaleso sikhathi.
HARARE — Udaba lokumiswa umsebenzi kukameya wedolobho leHarare, uMnu. Bernard Manyenyeni owetheswa icala lokungalaleli abalezikhundla eziphezu kulesakhe selusiwe emthethwandaba ngabebandla lakhe ele MDC-T. Intathelizindaba yethu uMavis Gama usethulela loludaba ngokugcweleyo. Umphathintambo wezabelo, uMnu. Bernard Manyenyeni encwadini yakhe yokumisa uManyenyeni umsebenzi uthi uthethe lelinyathelo ngoba u Manyenyeni engalaleli abalesikhundla esiphezu kwesakhe, engumathanda, engazange alandele zonke iziqondiso ezethulwa ngenye ingcwethi eke yasebenza emabhanga, uMnu. James Mushore,ukuba athathe isikhundla sokuba ngumabhalane wedolobho, uTown Clerk. Kodwa abalolwazi phezu kwendlela okumele lumsebenzi uqhutshwe ngayo, bayakulandula lokho, bethi kukhanya kungamaqhinga nje kaKasukuwere njengenkokheli ye Zanu Pf ukugenqula lokho okwabekwa nguzulu ngoba isisekelo sombuso sesawakhipha lawo mandla umphathintambo belawo eminyakeni yangemuva. Omunye wabalolwazi lolu yingcwethi kwezombusazwe, uMnu.Rejoice Ngwenya: UNgwenya usekela inyathelo elithethwe ngabebandla le MDC-T elokusa loludaba edale le High Court. UNgwenya uthi kamangamangaliswa yikwenza kuka Kasukuwere njengoba kungumkhuba wabeZanu PF ukuhlukuluza inkokheli kamanisipala eyakhethwa nguzulu,inengi lakhe kungowebandla eliphikisayo le MDC – T. Owayephethe sikhundla sinye sokuba ngumphathintambo wezabelo,u Dr Ignatious Chombo, wenza okufanayo, ehlukuluza ama councillors ebandla le MDC ngaleso sikhathi kanye labo Mayor bamadolobha elizweni ,kwaphetha ngokuxotshwa kuka Engineer Elias Mudzuri umsebenzi wokuba nguMayor we Harare. UKasukuwere utshele umsakazo we ZBC ukuthi uselubhekise koBulawayo lapho athi ufuna ukuyalungisisa okungamanga kuhle,ebeka umanisipala walelodolobha umlandu wokungalaleli lapho ebatshela ukuba batholise amatshumi amabili enkulungwane zizitanda kubontanga kulelo dolobha. Kunkulumo yakhe ephume kulomsakazo, uKasukuwere uthi uMayor wakoBulawayo,umnumzana Martin Moyo, kazinikelanga ukulungisisa udubo lokusilela kwendawo zokwakha izindlu uzulu abhekane lalo.